Peperduur landgoed opgeveil om witrenosters te help red(Foto: John Hume) John Hume, een van Suid-Afrika se grootste renosterboere, verkoop nou die gesogte Mauricedale-natuurlandgoed naby Malelane in Mpumalanga in ŉ laaste, desperate poging om sy meer as 1 700 witrenosters te red. Mauricedale, wat in 2008 tussen R490 miljoen en R523 miljoen werd was, word in ŉ verklaring oor die verkoop van die eiendom beskryf as ŉ “belegger se droom”. Dit is geleë in een van Suid-Afrika se gewildste toeristegebiede en is ŉ klipgooi van die Krugerwildtuin. Behalwe vir groot uitbreidingsmoontlikhede as ŉ nasionale en internasionale toerismebestemming, gaan die koper van Mauricedale-natuurlandgoed ook ŉ sleutelrol speel om die toekoms van die ikoniese witrenoster te verseker – ŉ nalatenskap waarop enige natuurliefhebber trots kan wees, lui die verklaring. Hume het gesê dit is geen geheim dat sy renosterprojek op Buffalo Dream Ranch, ŉ aparte eiendom naby Klerksdorp in Noordwes, al ŉ geruime tyd in finansiële moeilikheid is nie. Mauricedale, wat 6 600 ha beslaan, is Hume se laaste, groot bate. Daar is voorheen onsuksesvol probeer om die eiendom vir R400 miljoen te verkoop. Die onophoudelike stropery van renosters om horings op die swartmark te verkoop plaas enorme druk op die eens florerende suidelike witrenosterbevolking in Suid-Afrika, lui die verklaring. Private renostereienaars, asook nasionale parke is die slagoffers van gewetenlose stropers en sindikate wat winsgewende, onwettige smokkeloperasies tussen Suid-Afrika en lande waar die aanvraag na renosterhoring hoog bly, bedryf. “Ons is baie trots om te sê dat ons renosterteelprojek baie goed vaar en ons trop het gegroei tot ŉ verstommende 1 732 suidelike witrenosters, al moes ons ŉ groot getal diere verkoop om bedrywighede te befonds,” lui die verklaring. “Ons teel 200 suidelike witrenosterkalfies per jaar en het pas twee jaar en vyf maande sonder enige voorvalle van stropery aangeteken. Dit het egter teen ŉ groot prys gekom. “Ongelukkig is die lewens van al dié renosters steeds in groot gevaar, weens die groeiende finansiële krisis waarin ons onsself bevind. Ons kan ook nie enige volhoubare inkomste genereer nie. Ons pleidooi vir alternatiewe finansiering of belegging wêreldwyd het tot dusver niks opgelewer nie,” het Hume gesê. Die landgoed word aanstaande maand opgeveil.